Valletta ………….1 Gzira U. ………….3 Doppjetta tal-Ġamajkan Martin Davis fil-ħin miżjud tat rebħa sorprendenti ta' 3-1 lil Gzira United fuq Valletta biex b'hekk it-team ta' Darren Abdilla irreġistra l-ewwel rebħa wara telfa u draw. Kienet logħba fejn iż-żewġ timijiet qasmu l-logħob għal ħinijiet twal. Lejn tmiem l-ewwel taqsima kien hemm botta u risposta hekk kif Valletta marru fil-vantaġġ iżda Gżira għamlu l-iskor indaqs ftit minuti wara biex fil-ħin miżjud, Gżira dawru l-iskor favur tagħhom b'żewġ goals ta' Davis. Wara bidu kwiet, kienu Valletta li marru viċin fid-29 minuta hekk kif Malano għadda ballun tajjeb lejn Taylon Correa fuq ix-xellug u x-xutt minn pożizzjoni angolata ta' dan tal-aħħar laqat il-wieqfa. Seba' minuti wara, Rowen Muscat ikkonkluda azzjoni personali b'xutt minn tarf il-kaxxa li kien devjat f' corner minn l-ex-captain Belti Steve Borg. Gżira wieġbu bi freekick ta' Hamed Kone li għadda ftit barra. Minuta minn tmiem l-ewwel taqsima, Valletta fetħu l-iskor meta mill-cross ta' Malano mil-lemin, Matteo Piciollo b'daqqa ta' ras ma ta l-ebda ċans lill-goalkeeper Justin Haber isalva. Madankollu fil-ħin miżjud Gżira ngħataw penalty hekk kif ir-referee iġġudika kuntatt bejn Mihailo Jovanovic u Amadou Samb f'tarf il-kaxxa bħala foul u l-istess attakkant mis-Senegal ma jiżbaljax biex jagħmel l-iskor 1-1. Fit-tieni taqsima, iż-żewġ timijiet komplew jaqsmu l-logħob fejn ftit li xejn kien hemm ċansijiet ta' skor sakemm minuta mit-tmiem, minn cross ta' Correa mix-xellug, Samb antiċipa lil Bonello iżda xeħet ftit barra. Żewġ minuti fuq il-ħin, il-Maroons marru fil-vantaġġ meta Caruana qassam lura qasir lil Bonello, li kien ostakolat minn Elouni, bil-goalkeeper Belti jixħet fid-direzzjoni ta' Martin Davis li kien pront jixħet fix-xibka.. Imma dan ma kienx biżżejjed għax fl-94 minuta, Gżira żiedu goal ieħor grazzi għal Martin Davis li rċieva fuq il-lemin, dar ma' Caruana qabel fajjar xutt b' saħħtu li ħabat mal-minduda qabel spiċċa fix-xibka. GŻIRA U .: PLAYER TAL-LOGĦBA Ricardo Correa Duarte